पीआर पर खर्च न करें, वैक्सीन और ऑक्सीजन पर ध्यान लगाए केंद्र: राहुल गांधी
कांग्रेस नेता राहुल गांधी ने शनिवार को पीआर पर पैसा खर्च करने के बजाए देश में फैली महामारी का डटकर मुकाबला करने की केंद्र से अपील की है।
नई दिल्ली: कांग्रेस नेता राहुल गांधी ने शनिवार को पीआर पर पैसा खर्च करने के बजाए देश में फैली महामारी का डटकर मुकाबला करने की केंद्र से अपील की है। राहुल गांधी ने एक ट्वीट में कहा, "मैं केंद्र सरकार से विनम्रता के साथ अनावश्यक पीआर परियोजनाओं पर पैसा खर्च न करने और वैक्सीन, ऑक्सीजन की उपलब्धता और स्वास्थ्य सेवाओं पर ध्यान केंद्रित करने की अपील करता हूं, क्योंकि आने वाले दिनों में संकट और गहरा होगा और देश को इसके लिए तैयार होना चाहिए। मौजूदा स्थिति असहनीय है।"भारत में नए कोविड-19 मामलों और मौतों की संख्या में भारी उछाल आया है। शनिवार को स्वास्थ्य मंत्रालय की रिपोर्ट के अनुसार, पिछले 24 घंटों में कुल 3,46,786 कोविड मामले दर्ज किए गए, और 2,624 मौतें हुईं।यह लगातार तीसरा दिन है जब भारत में 3 लाख से अधिक कोविड मामले सामने आए।